Informaţia apare într-un proiect de ordonanță de urgență lansat în consultare publică.
"Prin acordarea de burse primilor 30% din elevii fiecărei clase ne-am dorit să susținem și să stimulăm dorința copiilor din fiecare clasă și din fiecare școală de a învăța mai mult.
Principiul de a acorda burse pentru un procent din elevii fiecărei clase este un principiu bun și o modalitate de a reduce inechitățile.
Eu cred că suntem cu toții de acord că fiecare copil are dreptul să fie încurajat să progreseze.
În urma feedbackului primit, am considerat necesar să facem anumite ajustări privind acordarea burselor", a spus, luni, ministrul Educaţiei, Ligia Deca.
Ea precizează că aceste modificări se vor aplica începând cu anul școlar viitor.
"De asemenea, modul practic de acordare a burselor este detaliat în metodologia de acordare a burselor, pe care o vom lansa în consultare publică, alături de proiectul de OUG.
În acest moment elevii pot beneficia de bursă de excelență, de merit, social, tehnologică și pentru participarea școlară a mamelor minore. Toate aceste categorii se mențin.
Practic, odată cu noua lege, am triplat numărul beneficiarilor. Ordonanța prevede introducerea în lege a unui nou tip de bursă - bursa de reziliență.
Scopul acestei burse e de a motiva și elevii care au în acest moment rezultate medii să progreseze.
Este, practic, o formă de a stimula progresul individual de învățare", adaugă ministrul Educației.
Cuantumul bursei de reziliență, precizează oficialul, va fi de 300 de lei pe lună.
"Bursa de reziliență se va acorda elevilor care au obținut cel puțin media anuală 7 și se află printre primii 30% dintre elevii din clasă din punct de vedere al rezultatelor.
De bursa de reziliență vor beneficia și elevii cu afecțiuni oncologice sau cronice, școlarizați pentru o perioadă mai mare de patru săptămâni în cadrul "Școli din spital sau la domiciliu", încheie Deca, potrivit Mediafax.